На основу члана 162. Одлуке о комуналним делатностима („Службени лист Општине Бачка Паланка“ број 12/2013) и члана 44. Статута ЈКП „Комуналпројект“ („Службени лист Општине Бачка Паланка“ број 17/2013) Надзорни одбор ЈКП „Комуналпројект“ Бачка Паланка на XI седници одржаној 03.12.2013. године, донео је

ПРЕЧИШЋЕН И ТЕКСТ ПРАВИЛНИКА, УНЕТЕ ИЗМЕНЕ НА ОСНОВУ ОДЛУКЕ НАДЗОРНОГ ОДБОРА ДОНЕТЕ НА 42. СЕДНИЦИ ОДРЖАНОЈ ДАНА 04.11.2015 ГОД.

**П Р А В И Л Н И К**

о раду Мешовите пијаце у Бачкој Паланци

**УВОДНЕ ОДРЕДБЕ**

Члан 1.

Овим Правилником се утврђује начин коришћења пијачног простора, начин наплате накнаде, радно време, одржавање чистоће и реда, дужности службеног особља и друга питања од значаја за нормалан рад, а у циљу остваривања што бољих услова за задовољавање потреба грађана за производима и робама који се продају на Мешовитој пијаци ( у даљем тексту: пијаца).

**КОРИШЋЕЊЕ ПИЈАЧНОГ ПРОСТОРА**

Члан 2.

Простор на пијаци подељен је на продајна места која могу бити стална и покретна. Стална продајна места чине грађевински објекти и привремени монтажни објекти, а покретна продајна места чине тезге, постоља, пултови, боксови и сл. Сва продајна места на пијаци су нумерисана, почев од редног броја 1.

Члан 3.

Продајна места на пијаци служе искључиво за продају дозвољене робе одређене овим Правилником и Уговором и иста се у друге сврхе не могу користити без сагласности Надзорног одбора.

Члан 4.

Захтев за доделу сталног продајног места подносе заинтересована правна и физичка лица у складу са условима одређеним у огласу за лицитацију продајног места.

Члан 5.

Одлуку о додели сталног продајног места доноси Надзорни одбор на основу које се склапа уговор.

Стална и покретна продајна места дата у закуп корисницима не могу се издати трећим лицима.У случају пртевременог раскида Уговора о закупу Надзорни одбор може издати стално продајно место у закуп до истека периода на који је закључен уговор или може издати у закуп стално продајно место које није било предмет продаје по почетној цени.

Уговор о коришћењу сталног продајног места закључује се на одређено време, на минимални период од 5 година у зеленом делу пијаце а Уговор о закупу локације у робном делу пијаце на минимални период од годину дана.

.

Члан 6.

Покретна продајна места на пијаци издају се у закуп на период од једне године. Издавање покретних продајних места врши се путем јавне лицитације прикупљањем затворених понуда.

Одлуку о спровођењу јавне лицитације доноси Надзорни одбор и истом одређује:

* дан, време и место одржавања лицитације,
* број покретних продајних места са утврђеном почетном ценом за свако место,
* услове које морају да испуњавају заинтересована лица за места (продавци роба),
* комисију за спровођење јавне лицитације,
* начин објављивања одлуке и
* друга питања.

Члан 7.

Право учешћа на јавној лицитацији имају правна и физичка лица која у одређеном року уплате кауцију и прикупе неопходну документацију од надлежних органа о испуњењу минимално - техничких услова за рад на пијаци.

Члан 8.

Са лицима која су на јавној лицитацији понудила највишу цену за резервацију покретног продајног места и уплатиле излицитирану цену на рачун ЈКП „Комуналпројект“ склапа се уговор о давању у резервацију продајног места којим се регулишу међусобна права и обавезе.

Члан 9.

Корисници покретних продајних места на пијаци дужни су свакодневно излагати робу и производе продаји уз поштовање радног времена.

У зеленом делу Мешовите пијаце

1.на покретним продајним местима може да се продаје искључиво воће, поврће, цвеће, млечни производи, месо, меснати производи и тестенине;

2.у сталним продајним местима-локалима, може да се продаје искључиво воће, поврће, цвеће, млечни производи, риба, месо, меснати производи и тестенине и

3.у једном локалује дозвољено обављање угоститељске делатности и у једном мењачница

Ако корисник покретног продајног места не користи исто за излагање продаје роба и производа, користи за продају других роба које нису утврђене Одлуком о комуналним делатностима и овим Правилником или га не користи ( повремено или стално) раскинуће се уговор на штету корисника.

Кориснику покретног продајног места забрањује се излагање и продаја робе ван стварно утврђених габарита продајног места.

Члан 10.

Резервисано покретно продајно место може се издати другом заинтересованом лицу на дневно коришћење уколико се корисник резервације истог не појави на пијаци до 8,00 часова.

**НАЧИН НАПЛАТЕ**

Члан 11.

Корисници сталних продајних места су дужни плаћати сваког месеца накнаду на основу истављене фактуре за трошкове одржавања и уређења пијачног простора. Корисници покретних продајних места плаћају дневну пијачарину према врсти тезге.

У зеленом делу Мешовите пијаце цену сталног продајног места на месечном нивоу по м2 површине локала, корисник је у обавези да плати унапред за свака наредна три месеца.

Висину накнаде и ценовник доноси Надзорни одбор.

**РАДНО ВРЕМЕ**

Члан 12.

Радно време је временски период у којем се врши уношење, изношење, промет роба и производа на пијаци.

Радно време може бити летње и зимско.

Летње време почиње 01. априла и завршава се 31. октобра текуће године, и тада пијаца ради у периоду од 5,00 - 22,00 часова.

Зимско радно време почиње 01. новембра текуће године и траје до 31. марта наредне године и у том периоду пијаца ради од 6,00 – 21,00 часова.

Члан 13.

Роба и производи се уносе на пијацу у летњем радном времену од 5,00 – 7,00 часова и 12,оо – 13,00 часова, а у зимском радном времену од 6,00 – 8,00 часова и од 12,00 – 13,00 часова.

Забрањује се уношење робе возилима. Роба се може уносити искључиво колицима у времену предвиђеном за уношење робе овим Правилником.

Члан 14.

По истеку радног времена закупци продајних места дужни су изнети своју непродату робу и напустити пијацу.

**ОДРЖАВАЊЕ ЧИСТОЋЕ И РЕДА НА ПИЈАЦИ**

Члан 15.

ЈКП „Комуналпројект“ је дужно:

* чистити пијацу и испрати све водом под притиском по истеку радног времена,
* вршити дезинфекцију пијачних тезги и осталог отвореног продајног простора најмање два пута недељно,
* обезбедити типске канте за бацање отпадака за несметано функционисање пијаце,
* обезбедити контејнере за прикупљање смећа и организовати изношење истог свакодневно и
* осветлити пијачни простор ноћу.

Члан 16.

На пијаци је забрањено:

* бацање отпадака ван за то одређених посуда,
* јести, спавати, лежати на тезгама и испод њих,
* клати стоку и живину,
* држати робу и амбалажу на пролазима и местима која за то нису одрађена,
* уводити псе и друге животиње,
* увозити бициклове и мотоцикле и
* увозити и паркирати возила мимо времена одређеном за доношење и одношење робе.

**СЛУЖБЕНО ОСОБЉЕ НА ПИЈАЦИ**

Члан 17.

Правилником о организацији и систематизацији послова и радних задатака утврђени су послови и радни задаци, број извршилаца и услови које запослени треба да испуњава за вршење послова на пијаци.

Запослени морају бити упознати са начином рада, опасностима и одговарајућим мерама заштите на раду и заштите од пожара.

**ЗАВРШНЕ ОДРЕДБЕ**

Члан 18.

Измене и допуне овог Правилника врше се по поступку и начину његовог доношења.

Члан 19.

Овај Правилник ступа на снагу наредног дана од дана добијања сагласности од стране Општинског већа Општине Бачка Паланка.

Члан 20.

Даном ступања на снагу овог Правилника престаје да важи Правилник о раду Мешовите пијаце у Бачкој Паланци („ Службени лист Општине Бачка Паланка“ број 1/95 и 2/2002).

Члан 21.

Овај Правилник ће се објавити у „Службеном листу Општине Бачка Паланка“.

Председник Надзорног одбора

Александар Гајдобрански маст. екон.

.